Hulde gebring aan chirurg wat in botsing sterf | Maroela Media
Hulde gebring aan chirurg wat in botsing sterf
Dr. Ashraf Mohamed
Die Netcare-hospitaalgroep het hulde gebring aan 'n chirurg van die Unitas-hospitaal in Centurion wat die naweek in 'n botsing omgekom het.
Dr. Ashraf Mohamed en sy pa, Hafez Mohamed, is Vrydagmiddag dood in 'n botsing op die hoek van Wierdagweg en die R55 in Sunderland Ridge.
Jacques du Plessis, besturende direkteur van Netcare se hospitale in Suid-Afrika, het gesê hulle rou oor die dood van Mohamed, 'n mond-en-kaakchirurg en 'n gesondheidsorgkundige vir wie almal baie respek gehad het.
"Dr. Mohamed was baie gewild onder sy kollegas en pasiënte asook die personeel en bestuur van die Netcare Unitas-hospitaal waar hy 20 jaar lank gepraktiseer het.
"Ons wil ons opregte meegevoel betuig met sy vrou, Rehana, en hul kinders. Dr. Mohamed sal gemis word deur almal wat die voorreg gehad het om hom te ken," het Du Plessis bygevoeg.
Mohamed het sy voorgraadse en nagraadse studies aan die Universiteit van Wes-Kaapland voltooi en daarna sy vakkundespesialisopleiding in die Groote Schuur-hospitaal gedoen. Hy het sy opleiding in die Rooikruis-kinderhospitaal in Kaapstad voltooi.
"Dr. Mohamed het nie net op kliniese vlak bygedra tot die Netcare Unitas-hospitaal nie, maar het ook 'n aktiewe rol gespeel om die bestuur te help met voorstelle om prosesse te verbeter tot voordeel van pasiënte en die gemeenskappe wat deur die hospitaal bedien word," het Du Plessis bygevoeg.
In die nuus Unitas
Zuma, ANC reageer op Hanekom se 'sameswering'
Innige meegevoel aan sy familie. Dit is 'n verlies in die mediese praktyk om so iemand te verloor.
So jammer oor die afsterwe van die geliefde dokter.Simpatie aan sy familie.
Meegevoel met sy familie! Kan M/Media uitvind wat het aanleiding gegee tot die ongeluk. Jul berig het verwys na n vragmotor en 2 ander motors?
Tragies..sal ook n update oor sy kinders waardeer wat ook kritiek beseer was.
Hoop dit gaan al beter met hulle
Innige meegevoel aan Dr . Mohamed se familie met hul tragiese verlies. Wens hul alle sterkte toe gedurende hierdie tyd van rou.